สบช่องสอย EA ช่วงราคาอ่อนตัว โบรกฯย้ำพื้นฐานแกร่ง เคาะเป้า 57.57 บ.อัพไซด์เฉียด 40%
สบช่องสอย EA ช่วงราคาอ่อนตัว โบรกฯย้ำพื้นฐานแกร่ง เคาะเป้า 57.57 บ.อัพไซด์เฉียด 40%
สบช่องสอย EA ช่วงราคาอ่อนตัว โบรกฯย้ำพื้นฐานแกร่ง เคาะเป้า 57.57 บ.อัพไซด์เฉียด 40%
30 ต.ค. 2562

“ข่าวหุ้นธุรกิจออนไลน์” ทำการสำรวจข้อมูลและบทวิเคราะห์หุ้น บริษัท พลังงานบริสุทธิ์ จำกัด (มหาชน) หรือ EA หลังราคาปรับตัวลงมาอย่างต่อเนื่อง หลังมีกระแสข่าวลือว่า สหกรณ์แท็กซี่ล้มดีลจองรถไฟฟ้า จำนวน 3,500 คัน โดยล่าสุด นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA ได้ออกมาปฏิเสธว่าข่าวดังกล่าวไม่เป็นความจริงแล้ว
“ข่าวลือที่ออกมาไม่เป็นความจริงแต่อย่างใด ทุกอย่างยังคงเดินหน้าตามแผน เราทำงานร่วมกับทางสหกรณ์อย่างใกล้ชิด เพื่อทำให้แผนการผลิตและส่งมอบสอดรับกันทั้งสองฝ่าย โดยคาดว่าจะเริ่มทำการส่งมอบรถได้ตั้งแต่ไตรมาสที่ 2 ปี 2563 เป็นต้นไป ซึ่งจะรวมทั้งการผลิตและส่งมอบให้ลูกค้ารายอื่นๆ ที่จองเข้ามาด้วยเช่นกัน” นายอมร กล่าว
โดยราคาหุ้นปิดตลาดวานนี้อยู่ที่ระดับ 41.50 บาท ลบ 4 บาท หรือ 8.79% ด้วยมูลค่าซื้อขาย 3.77 พันล้านบาท ทำจุดต่ำสุดในรอบกว่า 1ปี มีอัพไซด์จากราคาเป้าหมาย 57.75 บาท อยู่ 39%
ขณะเดียวกัน บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อเก็งกำไร” หุ้น EA พร้อมประเมินราคาเป้าหมายที่ 57.75 บาท/หุ้น โดยหลังจากราคาหุ้นร่วงแรงกว่า 8% ว่า ธุรกิจโรงไฟฟ้าของ EA ยังคงดำเนินงานปกติดี โรงไฟฟ้าทั้งหมดผลิตกระแสไฟฟ้าได้ดีกว่าคาด ทำให้กำไรไตรมาส 3/62 คาดจะขยายตัวดีทั้งจากไตรมาสก่อน และเทียบกับช่วงเดียวกันของปีก่อน
ส่วนแผนธุรกิจอื่นๆ ดำเนินตามแผน โดยโรงแบตฯ เฟสแรก 1 กิ๊กกะวัตต์ โรงงานอยู่ระหว่างการอนุญาตจากทางราชการ แต่บริษัทมั่นใจว่าจะผลิตออกมาได้ในปี 2563 ตามแผน โดยหากล่าช้าออกไป บริษัทก็มีแผนจะใช้โรงงานสำรองรวมถึงใช้โรงงาน Amita ไต้หวัน ทำการผลิตในช่วงแรกได้ ซึ่งได้เตรียมการไว้เรียบร้อยแล้ว
นอกจากนี้ โครงการแบตฯไม่ได้อยู่ในประมาณการของบล.เมย์แบงก์ กิมเอ็ง (ประเทศไทย) อยู่แล้ว และยังมองว่าราคาหุ้นปรับตัวลงจากความกังวลข้างต้นของนักลงทุนที่ bullish กับเรื่องแบตฯ ที่มาก และเร็วเกินไป สำหรับการลงทุนที่มองโรงไฟฟ้าเป็นฐาน จึงมองว่าเป็นโอกาสสะสม
ส่วน บล.เอเซีย พลัส ระบุในบทวิเคราะห์ แนะนำ “ซื้อ” หุ้น EA ประเมินราคาเป้าหมาย 56 บาท/หุ้น ยังคงเลือกจากสถิติ 5 ปีย้อนหลัง พบว่า เดือน พ.ย. ราคาหุ้น EA จะปรับตัวเพิ่มขึ้นสูงถึง 4.19% และให้ผลตอบแทนเป็นบวก 4 ใน 5 ปี ขณะที่ปัจจัยหนุน คาดกำไรครึ่งปีหลังปี 2562 เติบโตมีนัยฯจากครึ่งปีแรกปี 2562 โดยคาดกำไรสุทธิไตรมาส 3/62 เท่ากับ 1.5 พันล้านบาท เติบโต 7.2% เมื่อเทียบจากไตรมาสก่อน ผลจากกำไรปกติที่เพิ่มขึ้น 15.1% เมื่อเทียบจากไตรมาสก่อน จากธุรกิจไฟฟ้าพลังลม (รวม 385 MW) ได้ผลบวกจากฤดูมรสุม และการรับรู้โรงไฟฟ้าลมหนุมานเต็มไตรมาส
ขณะที่แนวโน้มกำไรปกติไตรมาส 4/62 คาดเติบโตต่อจากไตรมาส 3/62 ทำระดับสูงสุดของปี หนุนหลักจากโรงไฟฟ้าโซลาร์จะกลับมาผลิตไฟได้สูงขึ้นตามฤดูกาลหลังหมดฤดูฝน นอกจากนี้ยังได้ผลบวกจากธุรกิจไบโอดีเซลที่คาดทั้งปริมาณและราคาขาย B100 จะเพิ่มขึ้นตามฤดูกาลในช่วงปลายปี